Bergene Holm

**Bergene Holm AS** er en trelastprodusent med hovedkontor i Larvik. Bedriften er leverandør av trelast til byggevarehandel og industrikunder i inn- og utland. 

Virksomhet består i foredling av tømmer til skurlast og videreforedling som høvling, impregnering, fingerskjøting og overflatebehandling. Markedet er hovedsakelig i Norge, men selskapet eksporterer nærmere 50% av produksjonsvolumet til kontinentet, Storbritannia, Nord-Afrika og Asia. Råvarene hentes fra norsk skog og noe importeres fra Sverige. Varene forhandles gjennom byggevarekjedene i Norge. 

Hovedkontoret og to produksjonsavdelinger ligger i Larvik kommune, mens drift for øvrig skjer ved avdelinger i kommunene Åmli, Grue, Kongsvinger, Holmestrand og Sør-Odal.
Bedriften har om lag 450 ansatte fordelt på avdelinger på Østlandet og Sørlandet. 

Eierandelen er fordelt mellom Bergene Holm-familien (54 prosent) og Løvenskiold–Vækerø AS (46 prosent).

Firmaet satte i oktober 2013 i drift det som da var landets og Skandinavias mest moderne sagbruk i Åmli i Aust-Agder. Dette er et helautomatisk sagbruk, der det er investert over 100 millioner kroner.

* Avdeling Nidarå i Åmli i Aust-Agder er selskapets største fabrikk og består av sagbruk, høvleri og impregneringsanlegg, samt brikettproduksjon. Fabrikken produserer i tillegg bark i bulk, celluloseflis og sagspon til kunder innen biobrensel, pellets og sponplater.
* Avdeling Larvik i Vestfold omfatter sagbruk, høvleri, overflatebehandlingsanlegg og distribusjonssenter. Fabrikken leverer i tllegg bark i bulk, celluloseflis og sagspon til biobrensel mm. 
* Avdeling Haslestad i Hof i Holmestrand består av sagbruk, høvleri, fingerskjøtingsanlegg og et avansert precut-anlegg og leverer i hovedsak til norske industrikunder og eksportmarkedet.
* Avdeling Skarnes i Sør-Odal har flere høvellinjer, overflatebehandlingslinje og impregneringsanlegg.
* Avdeling Kirkenær i Grue er et sagbruk som sager skurlast til intern videreforedling og eksport. Fabrikken produserer bark i bulk, celluloseflis og sagspon til kunder innen biobrensel mm.
* Avdeling Brandval i Kongsvinger har sagbruk som primært sager skurlast av gran til intern videreforedrling og eksport. Fabrikken produserer bark i bulk, celluloseflis og sagspon til kunder innen biobrensel mm.

## Historikk

1977: Kjøp av Enge Fabrikker AS. Dette selskapet ble senere innfusjonert og ble drevet som avdeling av Bergene Holm Kvelde AS. Betydelige investeringer ble foretatt.

1979: Kjøp av 45% av K/S Neslandsvatn Trelast AS, som ble drevet sammen med H. A. Hellenæs AS. Dette delforsynte høvleriet på Kvelde og Enge med råstoff.

1985: Kjøp av Nidarå Trelast, Arendal Trelastlager og AS Stathelle Trelast fra Norske Skog. Disse driftsenhetene ble organisert som egne datterselskaper.

1987: Start av byggevareforretning i Stavern, som avdeling av Bergene Holm AS.

1987: Kjøp av Lumber Finers konkursbo. Finerfabrikken ble organisert som avdeling av Nidarå Trelast AS.

1988: Utskilling av Stavern Byggsenter AS som eget datterselskap. Produksjonen i Bergene Holm AS ble utskilt som egen driftsenhet: Bergene Holm Trelast AS. Bergene Holm AS ble etter dette et rent holding- og eiendomsselskap.

1988: Kjøp av tre trelastbruk fra Telemark Treimpregnering AS. Disse ble organisert i et nytt datterselskap, Telemark Trelast AS.

1988: Fusjonering av de tre byggevareforretningene Stavern Byggsenter AS, AS Stathelle Trelast og Arendal Trelastlager AS til Bergene Holm Handel AS.

1988: Felles råstofforsyning etablert gjennom Virkesselskapet AS, et 100% eiet datterselskap som forestod forhandlinger, innkjøp, transport og lagerhold av konsernets tømmerbehov.

1989: Brann med skade for 120 mill. kroner ved Nidarå Trelast AS. Ødelagte avdelinger bygget opp igjen.

1990: De tre trelastproduksjonsselskapene Nidarå Trelast AS, Bergene Holm AS og Telemark Trelast AS ble fusjonert under navnet Bergene Holm Trelast AS. Selskapets aksjekapital var kr. 15.500.000, 100% eiet av Bergene Holm AS. Adm. direktør for både morselskap og Bergene Holm Trelast AS: Reidar Bergene Holm. Selskapets hovedkontor lå i Larvik.

Investeringen i finerfabrikken Lumber i Kristiansand var ikke gunstig, og fabrikken ble nedlagt våren 1990, for deretter å bli demontert og solgt til Tyrkia.
Samme år ble sagbruket i Kvelde (opprinnelsen) lagt ned, som en følge av dårlig lønnsomhet, urimelige investeringsbehov og tømmermangel.
De resterende 50% av Neslandsvatn Trelast AS ble ervervet fra H. A. Hellenæs AS, og virksomheten ble lagt inn som avdeling i Bergene Holm Trelast AS. Komplementarselskapet Neslandsvatn Trelast AS ble også ervervet og skiftet navn til Bergene Holm Transport AS.

1991: Driften ved Bergene Holm Handel AS' avdeling i Stavern var så ulønnsom at virksomheten ble overdratt til de ansatte 1. april 1991.

1992: Etter forhandlinger med de ansatte ved Bergene Holm Handel AS avdeling i Stathelle om overtagelse av avdelingen, ble denne lagt ned 1. april 1992.

1992: Bergene Holm AS fusjonerte med datterselskapene pr. 2. januar 1992.

1992: Sagbruksvirksomheten på Neslandsvatn stoppet. Tilsvarende ble sagbruket i Seljord stanset, mens det ble satset på høvleri og impregnering.

1994: Innfusjonering av Fritzøe Tre AS og H.A. Hellenæs AS. Selskapet fikk med dette en ny aksjonær, Laagen Skogindustrier AS (senere Larvik Tre AS), som eier 29,86 % av den samlede aksjekapital på kr. 3.850.000. Det øvrige eies av de fire opprinnelige aksjonærene. Hovedkontoret flyttes fra Larvik sentrum til Amundrød.

1995: Sagbruket i Treungen stanses, og produksjonen overføres til BH Nidarå. Sagbrukene på Amundrød og i Siljan stanses tilsvarende, og produksjonen overføres til BH Fritzøe. Høvleriet på Lågen nedlegges, og produksjonen overføres til BH Hellenæs. Takstolfabrikken i Kvelde nedlegges, og produksjonen overføres til BH Hellenæs.

1995: Nytt høvleri og fingerskjøtingsanlegg på BH Hellenæs.

1996: Nytt fyrhus og 12 tørkekamre bygges på BH Hellenæs.

1997: Bergene Holm Handel AS i Arendal selges.

1997: Anlegget til Vinje Sag og Høvleri AS overtas (BH Vinje). Nytt høvleri bygges og samkjøres med produksjonen i Seljord.

1997: Nytt sagbruk og råsorteringsanlegg bygges på Hellenæs, og all trelastvirksomhet på Fritzøe samles på BH Hellenæs.

1997: 100% av aksjene i Nes Trelastbruk AS, Vefsn, kjøpes fra ansatte, private investorer og Vefsn kommune.

1997: Sagbruket i Vinje stanses for godt.

1998: Tømmerterminalen ved Farris flyttes til BH Hellenæs.

2003: Kjøp av Brdr. Olsen Trevarefabrikk AS og datterselskapet Yggdrasil Trelister AS og blir totalleverandør av listverk.

2004: Fusjon mellom Bergene Holm AS og trelastvirksomheten i Løvenskiold–Vækerø AS med avdelinger i Bærum og Grue.

2005: Kjøp av NorPellets AS. Kjøp av Ringebu Sag & Høvleri AS. Kjøp av Emil Fjeld AS.

2011: Kjøp av Haslestad Bruk AS, Hof i Vestfold.

2012: Erland Løkken overtar som administrerende direktør etter Reidar Bergene Holm.

2013: Åpning av nytt helautomatisk sagbruk i Åmli. Investering: Mer enn 100 millioner kroner.

2014: Avdeling Interiør Larvik får nytt anlegg for overflatebehandling og distribusjon av foredlet trelast.

2014: Avdeling Nesbruket selges til Vefsn Kommune som eiendom, etter at sagbruket ble nedlagt tidligere pga tømmermangel.

2016: Kjøp av SynSel Energi AS, etter navneskifte heter selskapet Biozin AS.

2016: Bergene Holm Eiendom AS opprettes for å ivareta konsernets driftsuavhengige eiendom.

2017: Avdeling Seljord stanser produksjonen og gjøres om til en lager og logistikkenhet.

2019: Kjøp av Thorshaug AS i Hof/Holmestrand, et eiendomsselskap med eiendom tilknyttet sagbruket. 

2021: Avdeling Nidarå investerer i ny råsortering og to nye tørkekanaler.

2023: Avdeling Skarnes tar i bruk et fullautomatisert impregneringsanlegg som kan impregneres med 3 ulike væsker.

2024: Avdeling Kirkenær får nytt tømmerinntak og saglinje. 

2024: Avdeling Haslestad får ny råsortering, to nye kanaltørker og justerverk.

2024: Avdeling Haslestad tar i bruk et nytt anlegg for Eksakt kapping av trelast.

## Referanser


## Eksterne lenker
* Bergene Holms offisielle nettsted